Samaki Mkarimu

﻿Samaki  Mkarimu  

Hapo zamani za kale, Mpunzi na mkewe  waliishi na mtoto wao mmoja wa kike  aliyeitwa Nosisa.  Mpunzi alitaka mtoto mvulana, lakini yeye na  mkewe hawangeweza kupata watoto  wengine.  Mpunzi alimlaumu mkewe kwa kutompa  mtoto wa kiume.  
Siku moja, Mpunzi alimchapa mkewe  akatoroka na kwenda nyumbani kwao.  Alihuzunika kwani Mpunzi hakumruhusu  aende na Nosisa.  Mpunzi alimdhulumu bintiye namna  alivyomfanyia mkewe. Nosisa aliishi maisha  ya huzuni sana.  
Mpunzi alioa mke mwingine. Alitumaini  kwamba mke huyo mpya angemzalia mtoto  mvulana.  Maisha ya Nosisa sasa yalikuwa magumu  zaidi. Mpunzi alimtetesha na kumlazimisha  kumtumikia mke wake mpya.  Nosisa alifanya kazi kama mtumwa.  
Mpunzi aliona fahari sana kutokana na mifugo wake. Alizoea kutazama mifugo wake wakila  nyasi uwanjani. Alihisi kuwa alikuwa ametosheka sana na mali yake.  Wengi wa wafanyakazi wa Mpunzi walisafisha makao yake na kuwachunga mifugo wake.  Walikama maziwa ambayo Mpunzi aliwauzia wanakijiji.  
Mpunzi alimpenda sana mke wake mpya.  Alimchukulia kama malkia. Alikaa chumbani  wakati wote huku akiwaamrisha Nosisa na  wafanyakazi.  Nosisa alirauka mapema kila siku  kumtayarishia chai mamake wa kambo.  Alimfagilia chumba chake na kumpikia.  Lakini mamake wa kambo alinung'unika  kuwa chakula chake kilikuwa baridi, kuwa  chai yake ilikuwa hafifu, na kwamba chumba  chake kilikuwa kichafu.  
Siku moja Mpunzi alikasirika akamkaripia na  kumgonga Nosisa kwa kijiti. Nosisa alitoroka  akaenda mtoni alikokaa na kulia alasiri  nzima.  Ghafla, alisikia sauti kutoka majini. Alimwona  Samaki aliyekuwa akitoa ile sauti. Nosisa  alishtuka lakini Samaki alimtuliza, "Tafadhali,  binti yangu, usitoroke, mimi ni mamako.  Nimebadilika kuwa samaki ili babako  asinitambue."  
"Una shida gani?" Samaki aliuliza. Nosisa  alimweleza kuhusu maisha yake ya huzuni.  "Usiwe na wasiwasi mwanangu. Nitakuletea  chakula kila siku," Samaki alisema.  Alimpa Nosisa mboga wakasherehekea  halafu akatokomea. Nosisa alienda  nyumbani akiwa anatabasamu. Alijua  hatalala tena njaa kama ilivyokuwa desturi.  
Kila asubuhi Nosisa aliamka na kufanya kazi  zote za nyumbani kama ilivyokuwa kawaida.  Adhuhuri, alienda mtoni.  Aliita kila wakati, naye Samaki alitokea akiwa  amebeba chakula kitamu. Nosisa alifurahi na  kumwelezea chochote. Alianza kuwa na afya  nzuri.  
Nosisa alimtembelea Samaki kila siku hadi  mamake wa kambo akaanza kumshuku.  "Kuna jambo linaendelea kule mtoni, na ni  lazima nitaligundua," aliwaza.  Alasiri moja alimfuata Nosisa hadi mtoni.  Alimwona Nosisa akimzungumzia Samaki na  kupokea chakula kitamu. Siri ya Nosisa sasa  ilikuwa imetambulika!  "Lazima nifanye jambo kumhusu huyu  samaki," alisema mama wa kambo.  
Mpunzi aliporejea jioni, alimpata mkewe  mpya akiwa chumbani kwake akilia.  "Unasumbuliwa na nini mke wangu  mrembo?" Mpunzi aliuliza.  "Mganga aliniambia kwamba njia pekee ya  kukuzalia mtoto mvulana ni kumla samaki  mkubwa aishiye kwenye mto ulio karibu  hapa," alisema. "Je, utaniletea samaki huyo  usiku wa leo?" mwanamke akamsihi.  "Nitakufanyia lolote," Mpunzi akasema.  
Mpunzi alianza safari ya kwenda mtoni kabla  giza kuingia. Aliwachukua wafanyakazi wake  ili wamsaidie. Mpunzi alimpata samaki  mkubwa zaidi.  Alipofika nyumbani, moto mkubwa wa  kumpika yule samaki ulikuwa tayari.  "Nitatayarisha kitoweo kizuri," mwanamke  akamwelezea Mpunzi aliyekuwa amefurahi  sana.  
Usiku ule Mpunzi na mkewe walienda kulala  baada ya chakula kitamu. Waliacha mifupa  mezani ili Nosisa asafishe asubuhi yake.  Nosisa alipowaletea kahawa chumbani,  walikuwa bado wanalala. "Hili ni jambo  geni," Nosisa alifikiria. "Babangu huamka  mapema mno kwenda kazini. Kwa nini leo  bado analala?"  
"Heri nikimbie mtoni nipate kiamsha kinywa  kizuri," alifikiria. Nosisa alikimbia kwenda  mtoni. Alipofika kule, alimwita Samaki mara  nyingi lakini Samaki hakuja.  Nosisa alianza kulia. Hakujua kilichotokea.  Alipokuwa akilia, ndege mmoja alimwambia  kilichotendeka. Alilia kwa nguvu akidhani  kwamba mamake alikuwa ameangamizwa.  
Ndege alimwambia aiokote mifupa kutoka  mezani kisha airushe mtoni. Angefanya  hivyo, Samaki angefufuka.  Alimwambia pia awaache babake na  mamake wa kambo walale hadi adhuhuri.  Nosisa alifanya alivyoambiwa. Aliichukuwa  mifupa, akaiweka mfukoni kisha akairusha  mtoni. 
Nosisa alikimbia kurudi nyumbani na kabla  adhuhuri kufika, aliwaamsha baba na  mamake wa kambo.  Hakuwatambua! Walikuwa wamezeeka na  kudhoofika. Hawangemkaripia wala  kumpiga tena. Walichoka wasiweze  kuuchunga mji wao.  Nosisa aliichukua mali ya babake. Akawaita  wafanyakazi wote na kuwaambia  kilichotokea. Wakasherehekea na kuishi kwa  amani.  


Source www.africanstorybook.org